Reformovaná teologická fakulta

Univerzity J. Selyeho



Disciplinárny poriadok pre študentov

Reformovanej teologickej fakulty

Univerzity J. Selyeho

Komárno 2022

*Disciplinárny poriadok pre študentov Reformovanej teologickej fakulty Univerzity J. Selyeho (ďalej len „RTF“ alebo „RTF UJS“ podľa § 15, ods. 1, písm, l) zákona č.131/2002 Z.z. o vysokých školách a o zmene a doplnení niektorých zákonov v znení neskorších predpisov (ďalej len „Zákon“), Akademický senát Reformovanej teologickej fakulty Univerzity J. Selyeho schválil tento Disciplinárny poriadok pre študentov Reformovanej teologickej fakulty Univerzity J. Selyeho (ďalej len „Disciplinárny poriadok RTF“ alebo len „disciplinárny poriadok“) ako vnútorný predpis fakulty.*

**Čl. 1**

**Predmet úpravy**

Disciplinárny poriadok RTF upravuje postavenie a činnosť Disciplinárnej komisie pre študentov RTF UJS (ďalej len „DK RTF“), druhy disciplinárnych priestupkov, spôsob ich prerokúvania, postup pri ukladaní disciplinárnych opatrení, preskúmanie, právoplatnosť a vykonanie disciplinárneho opatrenia.

**Čl. 2**

**Disciplinárny priestupok**

1. Disciplinárny priestupok je podľa § 72 ods. 1 Zákona zavinené porušenie právnych predpisov alebo vnútorných predpisov vysokej školy alebo jej súčastí, alebo verejného poriadku.

2. Disciplinárnym priestupkom študenta RTF je najmä:

a) závažné porušenie alebo vedomé nedodržanie ustanovení všeobecne záväzných právnych predpisov, vnútorných predpisov a vnútorných riadiacich aktov Univerzity J. Selyeho (ďalej „UJS“) alebo RTF,

b) nerešpektovanie rozhodnutia akademických orgánov UJS a RTF,

c) krádež alebo vážne poškodenie majetku UJS,

d) neuhrádzanie školného a poplatkov spojených so štúdiom UJS v stanovenom termíne,

e) neposkytnutie informácií alebo poskytnutie nepravdivých alebo neúplných informácií o skutočnostiach rozhodujúcich na určenie úhrady školného a poplatkov spojených so štúdiom,

f) zneváženie dobrej povesti alebo mena RTF alebo UJS,

g) závažný násilný čin proti členovi akademickej obce alebo zamestnancovi RTF alebo UJS,

h) zneváženie člena akademickej obce alebo zamestnanca RTF alebo UJS,

i) správanie, ktoré je v rozpore so všeobecne platnými normami morálky a etiky, a to najmä:

i) porušenie autorského zákona, vydávanie cudzej práce za vlastnú, použitie cudzej práce alebo jej časti vo vlastnej práci bez príslušného odkazu na pôvodné dielo alebo doslovným použitím časti cudzej práce bez citovania pôvodného autora,

ii) falšovanie úradných akademických dokladov,

iii) závažné ohrozenie mravnosti na akademickej pôde (šírenie pornografie, používanie toxických a psychotropných látok),

iv) odpisovanie alebo nedovolená spolupráca alebo napovedanie v priebehu overovania vedomostí študentov,

v) vyvolanie verejného pohoršenia,

j) závažné porušenie pravidiel a pokynov na prácu v počítačovej sieti a počítačových učebniach UJS,

k) právoplatné odsúdenie za úmyselný trestný čin,

l) podvádzanie na skúške.

m) taký skutok, čin alebo správanie ktoré v Reformovanej kresťanskej cirkvi na Slovensku (ďalej „RKC“) by vyvolalo disciplinárne konanie voči člena cirkvi alebo cirkevných funkcionárov na základe Ústavy RKC.

**Čl. 3**

**Disciplinárne opatrenia**

1. Za disciplinárny priestupok podľa

a) čl. 2, písm. a) až l) možno uložiť študentovi podľa § 72 ods. 2 Zákona niektoré z týchto disciplinárnych opatrení:

i) pokarhanie,

ii) podmienečné vylúčenie zo štúdia s určením lehoty a podmienok, pri dodržaní ktorých bude podmienečné vylúčenie zo štúdia zrušené,

iii) vylúčenie zo štúdia.

b) čl. 2, písm. m) možno uložiť študentovi disciplinárne opatrenia uvedené v písm. a) tohto odseku spolu s podnetom na začatie cirkevného disciplinárneho konania v RKC.

2. Podľa § 72 ods. 3 Zákona disciplinárny priestupok je premlčaný, ak od jeho spáchania uplynul viac ako jeden rok. Premlčacia doba neplynie počas konania o disciplinárnom priestupku ani počas prerušenia štúdia. V dobe pokiaľ študent je v právnom styku s UJS, premlčacia doba sa nevzťahuje na disciplinárny priestupok v čl. 2, ods. 2, písm. m).

3. Pri ukladaní disciplinárneho opatrenia sa prihliada na charakter a závažnosť disciplinárneho priestupku, na okolnosti, za ktorých k disciplinárnemu priestupku došlo, na mieru zavinenia, na dôsledky disciplinárneho priestupku, ako aj na doterajšie správanie študenta. Závažnosť disciplinárneho priestupku a mieru zavinenia posúdi Disciplinárna komisia RTF v priebehu disciplinárneho konania.

4. Pokarhanie možno spravidla uložiť študentovi za menej závažný disciplinárny priestupok alebo disciplinárny priestupok spáchaný z nedbanlivosti.

5. Pri ukladaní podmienečného vylúčenia zo štúdia sa v rozhodnutí stanoví doba a podmienky, pri dodržaní ktorých bude podmienečné vylúčenie zrušené. Dĺžka podmienečného odkladu vylúčenia zo štúdia je najmenej 6 mesiacov a najviac 12 mesiacov (ďalej len „skúšobná doba“). Skúšobná doba začne plynúť dňom nasledujúcim po dni nadobudnutia právoplatnosti rozhodnutia o uložení disciplinárneho opatrenia.

6. Podmienky podmienečného vylúčenia zo štúdia môžu spočívať napríklad v nahradení spôsobenej škody, uhradenie školného a poplatkov spojených so štúdiom v stanovenom náhradnom termíne, osobne alebo verejne sa ospravedlniť poškodenému, podrobiť sa liečeniu závislosti od návykových látok, atď.

7. Ak sa študent pred uplynutím skúšobnej doby dopustí ďalšieho disciplinárneho priestupku, spravidla je mu uložené vylúčenie zo štúdia, ak tak navrhne DK RTF. Rozhodnutie o vylúčenie zo štúdia v takom prípade obsahuje súčasne aj zrušenie rozhodnutia o uložení podmienečného vylúčenia zo štúdia.

8. Ak študent dodržal všetky podmienky rozhodnutia o podmienečnom vylúčení počas skúšobnej doby, dekan RTF rozhodnutím zruší podmienečné vylúčenie. Ak študent podmienky nedodržal, dekan RTF vydá rozhodnutie, ktorým zruší podmienečné vylúčenie a súčasne rozhodne o vylúčení zo štúdia Ak dekan do 30 dní od uplynutia skúšobnej doby nerozhodne, považuje sa podmienečné vylúčenie za zrušené.

9. Vylúčenie zo štúdia možno študentovi uložiť najmä, ak:

a) úmyselne alebo opakovane spáchal závažný disciplinárny priestupok,

b) spáchal disciplinárny priestupok podľa čl. 2 ods. 2 písm. a), g) a k).

**Čl. 4**

**Disciplinárne konanie**

1. Podnet na podanie návrhu na začatie konania môže podať dekanovi RTF každý, kto sa dozvedel o konaní študenta, ktoré môže mať charakter disciplinárneho priestupku. Dekan môže podať návrh na disciplinárne konanie aj bez podnetu od inej osoby.

2. DK RTF začne disciplinárne konanie na návrh, ktorý predkladá dekan RTF. Doručením návrhu na začatie disciplinárneho konania predsedovi DK RTF sa začína disciplinárne konanie.

3. Podnet na podávanie návrhu a návrh na začatie disciplinárneho konania musí byť písomný a musí obsahovať:

a) identifikáciu študenta,

b) presný popis skutku študenta, ktoré sa považuje za disciplinárny priestupok vrátane uvedenia času a miesta, kde mal byť disciplinárny priestupok spáchaný,

c) dôkazy, o ktoré sa návrh opiera,

d) zdôvodnenie, prečo sa skutok študenta považuje za disciplinárny priestupok s označením príslušných ustanovení predpisov, ktoré boli porušené,

4. Na základe návrhu na začatie disciplinárneho konania DK RTF prerokuje disciplinárny priestupok na svojom zasadnutí.

5. Podľa § 72 ods. 5 Zákona konanie o disciplinárnom priestupku pred DK RTF je ústne za prítomnosti študenta; ak sa študent nedostaví bez riadneho ospravedlnenia, možno konať aj bez jeho prítomnosti.

6. Podrobný priebeh rokovania DK RTF upravuje Rokovací poriadok Disciplinárnej komisie RTF.

7. Po prerokovaní disciplinárneho priestupku DK RTF na základe hlasovania uznesením

a) schváli návrh na rozhodnutie o uložení disciplinárneho opatrenia,

b) zastaví disciplinárne konanie, ak:

i) sa disciplinárny priestupok nestal,

ii) nebolo preukázané, že disciplinárny priestupok spáchal študent,

iii) prerokovaný skutok študenta nie je disciplinárnym priestupkom, alebo

iv) osoba návrhu na disciplinárne konanie, prestal byť študentom RTF UJS.

8. Zápisnicu, ktorej súčasťou je uznesenie podľa ods. 7 predkladá predseda DK RTF bez zbytočného odkladu dekanovi RTF.

9. Návrh DK RTF na rozhodnutie o uložení disciplinárneho opatrenia podľa ods. 7 písm. a) musí obsahovať:

a) identifikáciu študenta

b) zistenie, že bol spáchaný disciplinárny priestupok s uvedením príslušných ustanovení predpisov, ktoré boli spáchaním disciplinárneho priestupku porušené,

c) aké disciplinárne opatrenie má byť uložené študentovi,

d) ak je navrhnuté uloženie podmienečného vylúčenia zo štúdia, tiež návrh na lehotu a podmienky, pri dodržaní ktorých bude podmienečné vylúčenie zo štúdia zrušené.

10. DK RTF o zastavení disciplinárneho konania podľa ods. 7 písm. b) písomne informuje aj študenta, voči ktorému bolo disciplinárne konanie začaté.

**Čl. 5**

**Rozhodnutie o uložení disciplinárneho opatrenia a preskúmanie rozhodnutia o uložení disciplinárneho opatrenia**

1. Podľa § 72 ods. 4 Zákona disciplinárne opatrenia podľa čl. 3 ods. 1 ukladá dekan RTF, pričom dekan nemôže uložiť prísnejšie disciplinárne opatrenie, než navrhla DK RTF.

2. Dekan RTF ukladá disciplinárne opatrenie vo forme rozhodnutia do 30 dní od doručenia návrhu na uloženie disciplinárneho opatrenia DK RTF.

3. Podľa § 72 ods. 6 Zákona rozhodnutie o uložení disciplinárneho opatrenia musí byť písomné, musí obsahovať výrok, odôvodnenie a poučenie o možnosti podať žiadosť o jeho preskúmanie; študentovi musí byť doručené do vlastných rúk. Žiadosť sa podáva orgánu, ktorý rozhodnutie vydal, do ôsmich dní odo dňa jeho doručenia. Ak je týmto orgánom dekan, môže sám žiadosti vyhovieť a rozhodnutie zmeniť alebo zrušiť. Ak žiadosti nevyhovie, postúpi ju rektorovi. Rektor rozhodnutie dekana preskúma a ak je v rozpore so zákonom, vnútorným predpisom verejnej vysokej školy alebo jej súčastí, rozhodnutie zmení alebo zruší, inak žiadosť zamietne a rozhodnutie potvrdí. Rektor musí vydať rozhodnutie najneskôr do 30 dní od doručenia žiadosti o preskúmanie rozhodnutia dekana.

4. Prvostupňové rozhodnutie dekana RTF o uložení disciplinárneho opatrenia, proti ktorému študent nepodal žiadosť o preskúmanie, nadobúda právoplatnosť dňom márneho uplynutia osemdňovej lehoty.

5. Rozhodnutie, proti ktorému nemožno podať žiadosť o preskúmanie, je právoplatné.

6. Rozhodnutie o uložení disciplinárneho opatrenia a rozhodnutie o žiadosti o preskúmanie rozhodnutia o uložení disciplinárneho opatrenia musí byť študentovi doručené do vlastných rúk, spravidla poštou na adresu trvalého pobytu alebo osobne.

7. Disciplinárne opatrenie sa vykoná tak, že:

a) študijné oddelenie vykoná záznam v osobnej dokumentácii študenta po tom, ako rozhodnutie o uložení disciplinárneho opatrenia nadobudne právoplatnosť;

b) vykonajú sa ďalšie úkony vyplývajúce z právoplatného rozhodnutia o uložení disciplinárneho opatrenia;

c) ak ide o disciplinárny priestupok popísaný v čl. 2, ods. 2, písm. m) a o disciplinárne opatrenie popísané v čl. 3. ods. 1. písm. b), dekan RTF navrhuje RKC začať aj cirkevné disciplinárne konanie na základe cirkevnej legislatívy. Písomný návrh dekan postúpi cirkvi do 30 dní od doručenia návrhu na uloženie disciplinárneho opatrenia DK RTF.

**Čl. 6**

**Disciplinárna komisia RTF**

1. DK RTF prerokúva disciplinárne priestupky študentov RTF, zapísaných na študijné programy uskutočňovaných na RTF a predkladá návrh na rozhodnutie dekanovi RTF.

2. DK RTF je šesťčlenná. Členov DK RTF vymenúva a odvoláva dekan po predchádzajúcom schválení Akademickým senátom RTF z členov akademickej obce RTF, pričom polovicu členov DK RTF tvoria študenti. Predsedom DK RTF je spravidla prodekan pre študijné záležitosti RTF.

3. Členstvo v DK RTF členovi zaniká:

a) uplynutím funkčného obdobia predsedu, ak je ním prodekan RTF,

b) písomným vzdaním sa členstva,

c) dňom skončenia členstva v akademickej obci,

d) odvolaním,

e) smrťou člena.

4. Činnosť DK RTF a postup pri prerokovaní disciplinárneho priestupku ustanovuje Rokovací poriadok DK RTF, ktorý schvaľuje na návrh dekana Akademický senát RTF.

5. Administratívne úkony spojené s činnosťou DK RTF vykonáva dekanát a študijné oddelenie RTF.

**Čl. 7**

**Prechodné a záverečné ustanovenia**

1. Disciplinárne konania začaté pred nadobudnutím účinnosti tohto disciplinárneho poriadku sa dokončujú podľa predchádzajúcich predpisov.

2. Zrušuje sa Disciplinárny poriadok RTF schválený Akademickým senátom RTF dňa 09.03.2022.

3. Tento disciplinárny poriadok nadobúda platnosť a účinnosť dňom jeho schválenia v Akademickom senáte RTF, dňa 30.08.2023.

V Komárne dňa 30.08.2023.

........................................................... ...........................................................

Mgr. Görözdi Zsolt, Th.D. doc. ThDr. Somogyi Alfréd, PhD.

Predseda Akademického senátu RTF UJS dekan RTF UJS